তথ্যবিবরণী নম্বর : ১৬৬৮

**নির্বাচন ভণ্ডুলে ‘আন্তর্জাতিক’ ষড়যন্ত্র করা হচ্ছে**

**-নৌপরিবহন প্রতিমন্ত্রী**

বিরল (দিনাজপুর), ২৭ কার্তিক (১২ নভেম্বর) :

আগামী দ্বাদশ জাতীয় সংসদ নির্বাচন ভন্ডুল করার জন্য ‘আন্তর্জাতিক’ ষড়যন্ত্র করা হচ্ছে বলে অভিযোগ করেছেন নৌপরিবহন প্রতিমন্ত্রী খালিদ মাহমুদ চৌধুরী। তিনি বলেছেন, আজকে অন্তর্জাতিক ষড়যন্ত্র করে বাংলাদেশের নির্বাচন ভণ্ডুল করতে চায়। শোনা যাচ্ছে, নির্বাচনের তফসিল হলে নাকি বাংলাদেশকে জ্বালিয়ে দেওয়া হবে। তিনি এও বলেছেন, আজকে আবার নতুন করে বিদেশি বেনিয়াদের, সাম্রাজ্যবাদী শক্তির খপ্পরে পরে বাংলাদেশে সন্ত্রাসবাদ কায়েম করা হচ্ছে। তিনি বলেন, তবে তা হতে দেওয়া হবে না।

প্রতিমন্ত্রী আজ দিনাজপুরের বিরল সরকারি মডেল পাইলট উচ্চ বিদ্যালয় মাঠে বিরল উপজেলা যুবলীগ আয়োজিত যুব ও তারুণ্যের সমাবেশে এসব কথা বলেন। প্রতিমন্ত্রী বলেন, ‘আগামী দ্বাদশ জাতীয় সংসদ নির্বাচন ভণ্ডুল করার জন্য গভীর ষড়যন্ত্র করা হচ্ছে। অবরোধ দেওয়া হচ্ছে, এই অবরোধ বাংলার মানুষ মানে না।’ কেউ নির্বাচন ভণ্ডুল করতে পারবে না। তিনি বলেন, সব জায়গায় একই স্লোগান, নৌকা। নৌকা।

প্রতিমন্ত্রী বলেন, সাম্রাজ্যবাদী শক্তিরা বাংলাদেশকে আফগানিস্তান, লিবিয়া, সিরিয়া, ইরাক বানাতে চায়। ওই দেশগুলোতে যে অবস্থান এখন সেই রকম একটি অবস্থা এদেশেও তৈরি করতে চায়। তিনি বলেন, আমরা দেখেছি, মানবতা যখন মুখ থুবড়ে পড়েছে, ওই ফিলিস্তিনে নারী-শিশুদের হত্যা করার মধ্য দিয়ে। কিন্তু সেখানে মানবতার কথা বলা হয় না। এদেশে এসে মানবতার কথা বলা হয়। কিন্তু ফিলিস্তিনে যে ঘটনা ঘটছে এটা বাংলাদেশে হতে পারবে না। বাংলাদেশের মানুষ হতে দেবে না।

তিনি বলেন, ‘আমাদের মুক্তিযোদ্ধারা এককালে সাম্রাজ্যবাদী শক্তিকে পরাজিত করেছে। সন্ত্রাসবাদ ও সাম্প্রদায়িকতাকে পরাজিত করেছে। সেই পরাজিত শক্তি আবার বাংলাদেশে ছোবল মারতে চায়। বাংলাদেশকে কলোনীতে পরিণত করতে চায়। এটা হতে দেওয়া যাবে না।

বাংলাদেশ বদলে গেছে উল্লেখ করে খালিদ মাহমুদ চৌধুরী বলেন, আজকে যুবকরা, তরুণরা মনে করে, আজকের বাংলাদেশ শেখ হাসিনার কাছে নিরাপদ। তারা নিজেদের কর্মক্ষম করে গড়ে তোলার জন্য নিজেদের তৈরি করছে। তিনি আরো বলেন, আজকে তরুণদের দিয়ে সন্ত্রাস করানো যায় না। তাদের দিয়ে দেশ বিরোধী কর্মকান্ড পরিচালনা করা যায় না। তিনি বলেন, আজকে তরুণরা আগামী দিনের বাংলাদেশ গড়ার জন্য নিজেদের তৈরি করছে। শেখ হাসিনার কাছে বাংলাদেশ, পথ হারাবে না আমাদের মাতৃভূমি।

তিনি বলেন, গত ১৫ বছর যাবৎ, প্রধানমন্ত্রী শেখ হাসিনা মায়ের মমতা দিয়ে, বোনের স্নেহ দিয়ে, এই বাংলাদেশকে একটি নাগরিক রাষ্ট্র নির্মাণের জন্য তিনি কাজ করে যাচ্ছেন। আজকে বাংলাদেশ বদলে গেছে, বাংলাদেশের টেকনাফ থেকে তেতুলিয়া, রুপসা থেকে পাথুরিয়া, আজকে একত্রিত হয়ে গেছে। এই বাংলাদেশকে ডিজিটাল বাংলাদেশ করা হয়েছে। এই বাংলাদেশ বদলে গেছে, পদ্মা সেতু হয়েছে, বঙ্গবন্ধু টানেল হয়েছে, এই বাংলাদেশ এলিভেটেড এক্সপ্রেসওয়ে হয়েছে,মেট্রোরেল হয়েছে, পঞ্চগড় থেকে বাংলাবান্ধা পর্যন্ত রেললাইন চলে যাচ্ছে, শুধু বিরলের নয়, সমগ্র বাংলাদেশর যোগাযোগ ব্যবস্থায় অভূতপূর্ব উন্নয়ন হয়েছে।

বিরল উপজেলা যুবলীগের সভাপতি আব্দুল মালেকের সভাপতিত্বে এসময় বক্তব্য রাখেন উপজেলা আওয়ামী লীগের সভাপতি ও বিরল পৌরসভার মেয়র সবুজার সিদ্দিকি সাগর, সাধারণ সম্পাদক রমা কান্ত রায়, বিরল উপজেলা পরিষদের চেয়ারম্যান মোস্তাফিজুর রহমান বাবু, উপজেলা যুবলীগের সাধারণ সম্পাদক মিজানুর রহমান।

#

জাহাঙ্গীর/পাশা/মোশারফ/শামীম/২০২৩/২১৩০ঘণ্টা

তথ্যবিবরণী নম্বর : ১৬৬৭

**স্রষ্টার নৈকট্য লাভই সকল ধর্মের মূল উদ্দেশ্য**

**- সংস্কৃতি প্রতিমন্ত্রী**

ঢাকা, ২৭ কার্তিক (১২ নভেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, পৃথিবীতে কয়েক হাজার ধর্ম রয়েছে। সৃষ্টিকর্তার ওপর অগাধ আস্থা ও বিশ্বাস থেকে এসব ধর্মের উৎপত্তি। তবে স্রষ্টার নৈকট্য লাভ ও সন্তুষ্টি অর্জনই সকল ধর্মের মূল উদ্দেশ্য।

প্রতিমন্ত্রী আজ রাজধানীর সিদ্ধেশ্বরী কালীমন্দিরে শ্যামা পূজা উপলক্ষ্যে সিদ্ধেশ্বরী সার্বজনীন পূজা উদযাপন পরিষদ আয়োজিত সহস্র প্রদীপ প্রজ্বলন অনুষ্ঠানে প্রধান অতিথির বক্তব্যে এসব কথা বলেন।

প্রধান অতিথি আশাবাদ ব্যক্ত করে বলেন, শ্যামা পূজা উপলক্ষ্যে সিদ্ধেশ্বরী সার্বজনীন পূজা উদযাপন পরিষদের উদ্যোগে আজ যে সহস্র প্রদীপ প্রজ্বলন করা হলো, এ প্রদীপের আলো দ্যুতি ছড়ানোর মধ্য দিয়ে যেন সমগ্র দেশ ও বিশ্বকে আলোকিত করে।

সিদ্ধেশ্বরী সার্বজনীন পূজা উদ্‌যাপন পরিষদের সভাপতি সুব্রত পাল এর সভাপতিত্বে অনুষ্ঠানে বিশেষ অতিথি হিসেবে বক্তৃতা করেন সিদ্ধেশ্বরী সার্বজনীন পূজা উদযাপন পরিষদের সাবেক সভাপতি ও স্টিয়ারিং কমিটির বর্তমান সদস্য যথাক্রমে জয়ন্ত কুমার দেব, গৌরাঙ্গ দে এবং কুমার দেবাশীষ পাল। অনুষ্ঠান সঞ্চালনা করেন সিদ্ধেশ্বরী সার্বজনীন পূজা উদযাপন পরিষদের সাধারণ সম্পাদক প্রণীতা সরকার।

প্রতিমন্ত্রী পরে রাজধানীর সেগুনবাগিচায় বাংলাদেশ শিল্পকলা একাডেমির জাতীয় নাট্যশালা মিলনায়তনে ঢাকা সাংবাদিক পরিবার বহুমুখী সমবায় সমিতি লিমিটেডের উদ্যোগে বিশিষ্ট কথাসাহিত্যিক ইমদাদুল হক মিলন রচিত ও রেজানুর রহমান নির্দেশিত নাটক ‘নেতা যে রাতে নিহত হলেন’ এর মঞ্চায়ন অনুষ্ঠানে প্রধান অতিথি হিসেবে বক্তৃতা করেন।

#

ফয়সল/পাশা/মোশারফ/শামীম/২০২৩/২০৫০ঘণ্টা

তথ্যবিবরণী নম্বর : ১৬৬৬

**রাজনীতিকে ব্রত হিসেবে নিয়েছিলেন কাজী জসিম**

**--- তথ্য ও সম্প্রচার মন্ত্রী**

ঢাকা, ২৭ কার্তিক (১২ নভেম্বর) :

তথ্য ও সম্প্রচারমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, রাজনীতি একটি ব্রত। এই দর্শন ধারণ করে যারা কাজ করেছেন, রাঙ্গুনিয়া উপজেলা আওয়ামী লীগের প্রয়াত নেতা কাজী জসিম উদ্দিন ছিলেন তাদের মধ্যে অন্যতম। সর্বগ্রহণীয় নেতা হিসেবে তিনি রাঙ্গুনিয়ায় দলকে সুসংগঠিত করেছেন।

আজ সচিবালয়ে নিজ দপ্তর থেকে ভার্চুয়াল উপায়ে যুক্ত হয়ে নিজ নির্বাচনী এলাকা চট্টগ্রামের রাঙ্গুনিয়া উপজেলার সরফভাটা ইউনিয়ন আওয়ামী লীগ আয়োজিত রাঙ্গুনিয়া উপজেলা আওয়ামী লীগের সাবেক সাধারণ সম্পাদক কাজী মোহাম্মদ জসিম উদ্দিনের শোকসভায় প্রধান অতিথির বক্তব্যে মন্ত্রী একথা বলেন।

রাঙ্গুনিয়ার সন্তান তথ্যমন্ত্রী ড. হাছান বলেন, কাজী জসিম ত্যাগী এবং পরিচ্ছন্ন রাজনীতিক হিসেবে সবার কাছে গ্রহণযোগ্য ছিলেন। তিনি ইচ্ছা করলেই অনেক সম্পদের মালিক হতে পারতেন। কিন্তু তিনি অর্থ-বিত্তের সাথে না জড়িয়ে রাজনীতি করে গেছেন। বর্তমান সময়ে এই ধরনের রাজনৈতিক ব্যক্তিত্বের খুবই প্রয়োজন।

সভার প্রধান বক্তা উত্তর জেলা আওয়ামী লীগের সভাপতি এম এ সালাম প্রয়াত কাজী জসিমের মহৎ রাজনৈতিক কর্মকাণ্ড অনুসরণের জন্য নেতা-কর্মীদের আহ্বান জানান।

সরফভাটা ইউনিয়ন আওয়ামী লীগ সভাপতি আবদুর রউফ মাস্টারের সভাপতিত্বে ও সাধারণ সম্পাদক আহসান হাবিবের সঞ্চালনায় বিশেষ অতিথি উত্তরজেলা আওয়ামী লীগের সহসভাপতি বীর মুক্তিযোদ্ধা স্বজন কুমার তালুকদার, বীর মুক্তিযোদ্ধা আবুল কাশেম চিশতি ও দলীয় নেতৃবৃন্দ শ্রদ্ধাভরে প্রয়াত নেতাকে স্মরণ করেন।

উল্লেখ্য, রাঙ্গুনিয়া উপজেলা আওয়ামী লীগের সাবেক সাধারণ সম্পাদক কাজী জসিম ৬১বছর বয়সে গত ২৯ অক্টোবর রাত ১২টার দিকে বন্দরনগরীর বাসায় হৃদযন্ত্রের ক্রিয়া বন্ধ হয়ে ইন্তেকাল করেন। তিনি স্ত্রী, চার কন্যা সন্তান ও অনেক গুণগ্রাহী রেখে গেছেন।

#

আকরাম/পাশা/মোশারফ/জয়নুল/২০২৩/২১০০ঘণ্টা

তথ্যবিবরণী নম্বর : ১৬৬৫

**ব্যবসায়ীগণকে হরতাল অবরোধের বিরুদ্ধে প্রতিরোধ গড়ে তুলতে হবে**

**--- আবুল হাসানাত আবদুল্লাহ্**

বরিশাল, ২৭ কার্তিক (১২ নভেম্বর) :

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, ব্যবসায়ীগণকে হরতাল অবরোধের বিরুদ্ধে প্রতিরোধ গড়ে তুলতে হবে। তিনি বলেন, প্রধানমন্ত্রী শেখ হাসিনার নেতৃত্বে চলমান উন্নয়নের ধারা অব্যাহত এবং দেশীয় ও আন্তর্জাতিক বাজারে বাংলাদেশি পণ্যের বহুমাত্রিকতা ও উৎকর্ষ বৃদ্ধিতে ব্যবসায়ী সমাজের বিশেষ ভূমিকা অনস্বীকার্য। তিনি আরো বলেন, ব্যবসায়ীগণকে জাতীয় অর্থনীতির বিকাশে সহায়তার পাশাপাশি দ্রব্যমূল্য স্থিতিশীল রাখতে তথাকথিত সিন্ডিকেটের বিরুদ্ধে সদাসোচ্চার থাকতে হবে।

আবুল হাসানাত আবদুল্লাহ্ আজ বরিশাল জেলার আগৈলঝাড়া উপজেলার সেরালে স্থানীয় ব্যবসায়ীদের সাথে মতবিনিময়কালে এসব কথা বলেন।

আবুল হাসানাত আবদুল্লাহ্ বলেন, রপ্তানি বাণিজ্যে গতিশীলতা আনয়ন ও প্রতিযোগিতামূলক বিশেষ বাণিজ্যে বাংলাদেশের আস্থা সুদৃঢ়করণে যুগোপযোগী রপ্তানি নীতি ২০২২-২৪ প্রণয়ন করা হয়েছে। এ নীতি অনুযায়ী রপ্তানি বহুমুখীকরণে সম্ভাবনাময় পণ্যসমূহকে সর্বোচ্চ অগ্রাধিকার খাত ও বিশেষ উন্নয়ন খাত হিসেবে চিহ্নিত করা হচ্ছে। তিনি আরো বলেন, পণ্য বহুমুখীকরণে বিভিন্ন নীতি সহায়তার অংশ হিসেবে

২০২১-২২ অর্থবছরের জন্য ৪৩টি পণ্য ও সেবাখাতে রপ্তানি প্রণোদনা ঘোষণা করা হয়েছে। এসব কার্যক্রম বর্তমান সরকারের ব্যবসাবান্ধব নীতিমালার প্রতিফলন।

আবুল হাসানাত আবদুল্লাহ্ বলেন, বরিশালের প্রথিতযশা ব্যবসায়ী ও শিল্প উদ্যোক্তাগণ যুগ যুগ ধরে জাতীয় অর্থনীতিতে ইতিবাচক ভূমিকা রেখে আসছেন। তিনি তাদের এ গৌরবোজ্জ¦ল ইতিহাস-ঐতিহ্য ধরে রেখে বরিশালবাসীর সার্বিক কল্যাণে সদানিয়োজিত থাকার আহ্বান জানান। তিনি বলেন, প্রধানমন্ত্রী শেখ হাসিনার সরকার সুষম উন্নয়ন নীতিতে বিশ্বাসী। বর্তমান সরকার বরিশালসহ দেশব্যাপী শিক্ষা, স্বাস্থ্য, কৃষি, বনায়ন, বিদ্যুৎ, যোগাযোগ ও অবকাঠামোগত খাতে সমন্বিত উন্নয়ন কর্মকাণ্ড বাস্তবায়ন করছে। তিনি এসব কর্মসূচি বাস্তবায়নে সহায়তা করতে ব্যবসায়ী সমাজের প্রতি আহ্বান জানান।

#

আহসান/পাশা/সঞ্জীব/মোশারফ/জয়নুল/২০২৩/২০৩০ঘণ্টা

তথ্যবিবরণী নম্বর : ১৬৬৪

**চিকিৎসা সেবা প্রার্থীদের আন্তরিকভাবে সেবা প্রদান করতে হবে**

**- জনপ্রশাসন প্রতিমন্ত্রী**

মেহেরপুর, ২৭ কার্তিক (১২ নভেম্বর) :

জনপ্রশাসন প্রতিমন্ত্রী ফরহাদ হোসেন বলেছেন, হাসপাতালে যারা সেবা নিতে আসে তাদেরকে আন্তরিকভাবে সেবা প্রদান করতে হবে। সেবাপ্রার্থীরা যাতে যথাযথ চিকিৎসা পায় তা নিশ্চিত করতে হবে।

আজ মেহেরপুরে ২৫০ শয্যাবিশিষ্ট হাসপাতালের নবনির্মিত ভবন উদ্বোধন অনুষ্ঠানে প্রধান অতিথি হিসেবে বক্তব্য প্রদানকালে প্রতিমন্ত্রী একথা বলেন।

ফরহাদ হোসেন বলেন, আওয়ামী লীগ নেতৃত্বাধীন বর্তমান সরকার চিকিৎসা সেবার উন্নয়নে ব্যাপক কার্যক্রম গ্রহণ করেছে। রোগীরা যেন যথাযথ সেবা পায় সেজন্য হাসপাতালের যন্ত্রপাতির মান বৃদ্ধি করা হয়েছে। চিকিৎসকদের উন্নত প্রশিক্ষণের মাধ্যমে দক্ষভাবে গড়ে তোলা হচ্ছে। তাই এ সকল সুবিধা যেন সেবা-প্রার্থীরা যথাযথভাবে পায় সেজন্য চিকিৎসকদের আন্তরিকভাবে কাজ করতে হবে।

অনুষ্ঠানে প্রধান অতিথির বক্তব্যে জনপ্রশাসন প্রতিমন্ত্রী আরো বলেন আমাদের লক্ষ্য মেহেরপুরকে একটি উন্নত জনপদে পরিণত করা। এই লক্ষ্য অর্জনের জন্য সকলকে একসাথে কাজ করতে হবে।

মেহেরপুরের জেলা প্রশাসক শামীম হাসানের সভাপতিত্বে অনুষ্ঠানে মেহেরপুরের অতিরিক্ত পুলিশ সুপার মোঃ আব্দুল করিম বিশেষ অতিথি হিসেবে উপস্থিত ছিলেন।

#

শিবলী/পাশা/সঞ্জীব/মোশরফ/শামীম/২০২৩/২০০৫ঘণ্টা

তথ্যবিবরণী নম্বর : ১৬৬৩

**শেখ হাসিনার নেতৃত্বেই হবে দ্বাদশ জাতীয় সংসদ নির্বাচন**

**- পরিবেশমন্ত্রী**

জুড়ী (মৌলভীবাজার), ২৭ কার্তিক (১২ নভেম্বর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বিরোধী দলগুলো যতই ষড়যন্ত্র করুক না কেনো, প্রধানমন্ত্রী শেখ হাসিনার নেতৃত্বেই অবাধ, সুষ্ঠু ও নিরপেক্ষভাবে অনুষ্ঠিত হবে দ্বাদশ জাতীয় সংসদ নির্বাচন। তিনি বলেন, শেখ হাসিনা ক্ষমতায় থাকলে দেশের উন্নয়ন অগ্রগতি সাধিত হয়, তাই উন্নয়নের ধারাবাহিকতা বজায় রাখতে জনগণ আবারো বাংলাদেশ আওয়ামী লীগকে ভোট দিয়ে রাষ্ট্র ক্ষমতায় বসাবে।

আজ মৌলভীবাজারের জুড়ী উপজেলার কৃষ্ণনগর বাছিরপুর উচ্চ বিদ্যালয়ের নবনির্মিত চারতলা ভিতবিশিষ্ট একতলা একাডেমিক ভবনের উদ্বোধন অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

পরিবেশমন্ত্রী বলেন, আজকের শিক্ষার্থীরাই প্রধানমন্ত্রী শেখ হাসিনা ঘোষিত আগামীর স্মার্ট বাংলাদেশ বিনির্মাণে নেতৃত্ব দেবে। এজন্য শিক্ষার্থীদেরকে মনোযোগ সহকারে পড়াশোনা করে নিজেদের যোগ্য করে গড়ে তুলতে হবে। তিনি বলেন, বর্তমান সরকার শিক্ষার্থীদের শিক্ষা গ্রহণের উপযুক্ত পরিবেশ সৃষ্টি করেছে, শিক্ষা প্রতিষ্ঠানে প্রয়োজনীয় অবকাঠামো নির্মাণ করেছে।

অনুষ্ঠানে অন্যান্যের মধ্যে উপস্থিত ছিলেন জুড়ী উপজেলা পরিষদের ভারপ্রাপ্ত চেয়ারম্যান রঞ্জিতা শর্মা, ভাইস-চেয়ারম্যান রিংকু রঞ্জন দাশ, উপজেলা নির্বাহী অফিসার রঞ্জন চন্দ্র দে এবং জুড়ী উপজেলা আওয়ামী লীগের ভারপ্রাপ্ত সভাপতি মাসুক মিয়া।

মন্ত্রী এরপর জুড়ী উপজেলার সাগরনাল ইউপি-ছাড়াগাঁও রাস্তার উন্নয়ন কাজের ভিত্তিপ্রস্তর স্থাপন এবং বাছিরপুর বাজারচালি রাস্তার উন্নয়ন কাজের উদ্বোধন করেন।

#

দীপংকর/পাশা/সঞ্জীব/শামীম/২০২৩/১৯১০ঘণ্টা

তথ্যবিবরণী নম্বর : ১৬৬২

**জেনেভায় বাংলাদেশের মানবাধিকার পরিস্থিতি পর্যালোচনা আগামীকাল**

ঢাকা, ২৭ কার্তিক (১২ নভেম্বর) :

জাতিসংঘের মানবাধিকার পরিষদের ইউনিভার্সাল পিরিউডিক রিভিউ (ইউপিআর) বা সর্বজনীন পুনর্বীক্ষণ পদ্ধতির আওতায় আগামীকাল চতুর্থবারের মতো বাংলাদেশের মানবাধিকার পরিস্থিতি পর্যালোচিত হবে। আগামীকাল বাংলাদেশ সময় বিকাল ৩টায় সুইজারল্যান্ডের জেনেভায় এই পর্যালোচনা অনুষ্ঠিত হবে। প্রধানমন্ত্রী শেখ হাসিনার সরকার ধারাবাহিকভাবে চতুর্থবার ইউপিআর প্রক্রিয়ায় অংশ নিতে যাচ্ছে।

আইন, বিচার ও সংসদ বিষয়ক মন্ত্রী আনিসুল হকের নেতৃত্বে একটি উচ্চ পর্যায়ের প্রতিনিধিদল ইউপিআর সভায় অংশ নিতে জেনেভায় রয়েছেন। পররাষ্ট্র মন্ত্রণালয়, লেজিসলেটিভ ও সংসদ বিষয়ক বিভাগ, শ্রম ও কর্মসংস্থান মন্ত্রণালয়, সমাজ কল্যাণ মন্ত্রণালয় এবং পার্বত্য চট্টগ্রাম বিষয়ক মন্ত্রণালয় ও বিভাগের সচিবসহ সরকারের বিভিন্ন মন্ত্রণালয়ের কর্মকর্তারা এই প্রতিনিধিদলে রয়েছেন।

আইনমন্ত্রী আনিসুল হকের নেতৃত্বে তারা বিগত চার বছরে বাংলাদেশের মানবাধিকার পরিস্থিতি উন্নয়নে সরকারের গৃহীত বিভিন্ন পদক্ষেপের কথা তুলে ধরাসহ এ সম্পর্কে উত্থাপিতব্য বিভিন্ন প্রশ্নের জবাব দেবেন।

প্রসঙ্গত, জাতিসংঘের সদস্য রাষ্ট্রগুলোর মানবাধিকার পরিস্থিতি পর্যালোচনা করতে প্রতি চার বছর পর পর ইউনিভার্সাল পিরিউডিক রিভিউ অনুষ্ঠিত হয়। এতে সদস্যরাষ্ট্রগুলোর বিগত চার বছরের মানবাধিকার পরিস্থিতি পর্যালোচনা করা হয়। পর্যালোচনায় বিভিন্ন সদস্যরাষ্ট্র পর্যালোচনাধীন রাষ্ট্রকে মানবাধিকার সংক্রান্ত নানা বিষয়ে প্রশ্ন ও সুপারিশ করে।

এর আগে বাংলাদেশ ২০০৯ সালে প্রথমবার, ২০১৩ সালে দ্বিতীয়বার এবং ২০১৮ সালে তৃতীয়বার ইউপিআর-এ অংশ নিয়েছিল। মূলত তিনটি প্রতিবেদনের ওপর ভিত্তি করে এই পর্যালোচনা অনুষ্ঠিত হয়। যথা-(ক) সরকার দেওয়া জাতীয় প্রতিবেদন, (খ) জাতীয় মানবাধিকার কমিশন এবং জাতীয় ও আন্তর্জাতিক মানবাধিকার সংগঠন বা সংগঠনের জোটগুলোর দেওয়া প্রতিবেদন এবং (গ) জাতিসংঘের মানবাধিকার বিষয়ক হাইকমিশনের প্রতিবেদন।

#

রেজাউল/পাশা/সঞ্জীব/জয়নুল/২০২৩/১৯৫০ঘণ্টা

তথ্যবিবরণী                                                                                                   নম্বর : ১৬৬১

**২০৪১ সালের স্মার্ট বাংলাদেশ গঠনে কন্যা শিক্ষার্থীরা ভূমিকা রাখবে**

**-- মহিলা ও শিশু বিষয়ক প্রতিমন্ত্রী**

মুন্সিগঞ্জ, ২৭ কার্তিক (১২ নভেম্বর) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, স্মার্ট ও সুশিক্ষিত জাতি গঠনের জন্য শিক্ষা ক্ষেত্রে কন্যা শিক্ষার্থীদের অগ্রাধিকার দিতে হবে। আধুনিক, প্রগতিশীল ও সচেতন মেয়েরাই প্রধানমন্ত্রী শেখ হাসিনা ঘোষিত ২০৪১ সালের উন্নত, সমৃদ্ধ ও স্মার্ট বাংলাদেশ গঠনে ভূমিকা রাখবে। নবনির্মিত একাডেমিক ভবন এই বিদ্যালয়ের সার্বিক শিক্ষার পরিবেশ উন্নয়নে সহায়ক হবে।

প্রতিমন্ত্রী আজ মুন্সিগঞ্জের রিকাবী বাজার বালিকা উচ্চবিদ্যালয় প্রাঙ্গণে বিদ্যালয়ের নবনির্মিত একাডেমিক ভবন উদ্বোধন অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী ইন্দিরা বলেন, শিক্ষার্থীদের জীবনের শুরু থেকেই মনে প্রাণে জাতির পিতার জীবন ও আদর্শ ধারণ করতে হবে। মহান মুক্তিযুদ্ধের ইতিহাস জানতে হবে। সুনাগরিক ও ভালো মনের মানুষ হতে হবে। বঙ্গবন্ধুর সোনার বাংলার, সোনার মানুষ হতে হবে। নিজের অর্জিত জ্ঞান ও অভিজ্ঞতা দিয়ে দেশের উন্নয়ন ও মানুষের সেবা করতে হবে।

প্রতিমন্ত্রী ইন্দিরা আরো বলেন, প্রধানমন্ত্রী শেখ হাসিনার নেতৃত্বে বাংলাদেশ উন্নয়নের মহাসড়কে অপ্রতিরোধ্য গতিতে এগিয়ে চলছে। প্রধানমন্ত্রী শেখ হাসিনা পদ্মা সেতু, মেট্রোরেল, রূপপুর বিদ্যুৎ কেন্দ্র, কর্ণফুলি ট্যানেল, বিমান বন্দরের থার্ড টার্মিনাল, এলিভেটেড এক্সপ্রেসওয়ে, মাতারবাড়ি গভীর সমুদ্র বন্দর ও পায়রা বন্দরের মতো বড় বড় প্রকল্পের একের পর এক উদ্বোধন করছেন। উন্নয়নের ধারা অব্যাহত রাখতে আগামী জাতীয় সংসদ নির্বাচনে বাংলাদেশ আওয়ামী লীগ মনোনীত প্রার্থীকে জয়যুক্ত করতে হবে।

রিকাবী বাজার বালিকা উচ্চ বিদ্যালয়ের সভাপতি শহিদুল ইসলাম শাহিনের সভাপতিত্বে উপস্থিত ছিলেন সদর উপজেলা নির্বাহী অফিসার আফিফা খান, অতিরিক্ত পুলিশ সুপার ইয়াসিনা ফেরদৌস ও বিদ্যালয়ের প্রধান শিক্ষক আশরাফুজ্জামান।

অভিভাবকদের উদ্দেশে প্রতিমন্ত্রী ফজিলাতুন নেসা ইন্দিরা বলেন, পরিবারই সন্তানদের নৈতিকতা শিক্ষার প্রথম প্রতিষ্ঠান। আপনার সন্তান যেন অসৎসঙ্গ, মাদক, জঙ্গিবাদ, সন্ত্রাসী ও সমাজবিরোধী কোন কাজে না জড়ায়। সন্তানেরা যেন প্রযুক্তির ভালো দিক গ্রহণ আর খারাপ বিষয়গুলো বর্জন করে সে সব বিষয়ে খেয়াল রাখতে হবে। এজন্য সন্তান কোথায়, কাদের সাথে ও কখন যায় সে বিষয়ে নিজের কর্মব্যস্ত জীবনেও তা খেয়াল করতে হবে।

অনুষ্ঠানে আরো উপস্থিত ছিলেন সদর উপজেলা আওয়ামী লীগের সাধারণ সম্পাদক অ্যাডভোকেট শামসুল কবির মাস্টার, জেলা মহিলা আওয়ামী লীগের সাধারণ সম্পাদক অ্যাডভোকেট শামসুন্নাহার শিল্পী, জেলা পরিষদের সদস্য মোঃ আক্তারুজ্জামান জীবন, মিরকাদিম পৌর আওয়ামী লীগের সাধারণ সম্পাদক, রামপাল ইউনিয়ন পরিষদের চেয়ারম্যান বাচ্চু শেখ, বজ্রযোগিনী ইউনিয়নের চেয়ারম্যান সিরাজুল ইসলাম, মহাকালী ইউনিয়নের চেয়ারম্যান শহিদুল ইসলাম ঢালী, শিলই ইউনিয়নের চেয়ারম্যান মোঃ পারভেজ মৃধা, সাবেক চেয়ারম্যান আবুল হাশেম লিটন, বাংলা বাজার ইউনিয়ন আওয়ামী লীগের সাধারণ সম্পাদক সহ আরো অনেকে।

**জেলা আইনশৃঙ্খলা কমিটির সভায় যোগদান**

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা আজ মুন্সিগঞ্জ জেলা প্রশাসকের সম্মেলন কক্ষে জেলা আইনশৃঙ্খলা কমিটির সভায় প্রধান অতিথি হিসেবে যোগদান করেন।

মুন্সিগঞ্জ জেলা প্রশাসক মোঃ আবুজাফর রিপনের সভাপতিত্বে মুন্সিগঞ্জ জেলা আইনশৃঙ্খলা ও আজ অন্যান্য সভায় উপস্থিত ছিলেন মুন্সিগঞ্জ পুলিশ সুপার মোঃ আসলাম খান, উপজেলা নির্বাহী অফিসারবৃন্দসহ কমিটির সদস্যবৃন্দ।

পরে প্রতিমন্ত্রী ফজিলাতুন নেসা ইন্দিরা মুন্সিগঞ্জ মহিলা বিষয়ক অধিদপ্তরের উপপরিচালক কার্যালয় পরিদর্শন করেন।

#

আলমগীর/পাশা/সঞ্জীব/রেজাউল/২০২৩/১৯৩৬ ঘণ্টা

তথ্যবিবরণী নম্বর : ১৬৬০

**হাজার বছরেও একজন শেখ হাসিনা পাওয়া যাবে না**

**--- নৌপরিবহন প্রতিমন্ত্রী**

বোচাগঞ্জ (দিনাজপুর), ২৭ কার্তিক (১২ নভেম্বর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, প্রধানমন্ত্রী অনেকেই ছিলেন, প্রধানমন্ত্রী অনেকেই আসবেন; তবে বদলে দেয়া বাংলাদেশের রূপকার একজন শেখ হাসিনাকে হাজার বছরেও পাওয়া যাবে না ।

প্রতিমন্ত্রী আজ দিনাজপুরের বোচাগঞ্জস্থ সেতাবগঞ্জ পৌরসভা প্রাঙ্গণে সেতাবগঞ্জ পৌরসভাধীন ১৯টি উন্নয়ন কজের উদ্বোধন, ৪৪টি উন্নয়ন কজের ভিত্তিপ্রস্তর স্থাপন অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, ভবিষ্যতে নেতৃত্ব তৈরি করার জন্য শিক্ষার্থীদের মাঝে নেতৃত্বের বীজ বপন করতে হবে। শিক্ষকরা ছাত্রদের মধ্যে নেতৃত্ব গড়ে তোলার জন্য চেষ্টা করবেন। কারণ নেতৃত্বের কোনো বিকল্প নাই। এই ভূখণ্ডে আমরা অনেক নেতা পেয়েছি, অনেক সংগ্রাম হয়েছে, অনেক রক্ত দেয়া হয়েছে, কিন্তু আমাদের অধিকার প্রতিষ্ঠা হয়নি। কারণ নেতৃত্বের দুর্বলতা ছিল, নেতৃত্ব সঠিক ছিল না, পরিকল্পনা ভুল ছিল। সঠিক নেতৃত্বই সঠিক গন্তব্যে পৌঁছে দিতে পারে। জাতির পিতা বঙ্গবন্ধু শেখ মুজিব এই বাঙালির হাজার বছরের ইতিহাসের সর্বশ্রেষ্ঠ নেতৃত্ব। সেজন্যই তিনি আমাদেরকে আমাদের অধিকার দিয়েছেন, স্বাধীনতা দিয়েছেন, আমাদের পরিচয় দিয়েছেন। যতদিন পৃথিবী থাকবে জাতির পিতা বঙ্গবন্ধু শেখ মুজিব আমাদের মাঝে, আমাদের নয়নের মাঝে জ্বলজ্বল করে আলোকবর্তিকা হয়ে থাকবেন। কারণ তিনি আমাদের স্বাধীন সার্বভৌমত্ব বাংলাদেশ দিয়েছেন।

প্রতিমন্ত্রী বলেন, বঙ্গবন্ধুকে হত্যা করার পর এই বাংলাদেশে অনেক নেতৃত্ব এসেছে, সরকার প্রধান হয়েছেন, কিন্তু বাংলাদেশের এই পরিবর্তনটা কিন্তু কেউ দিতে পারেনি। মাতারবাড়ি থেকে কক্সবাজার যেতে দেড় ঘণ্টা লাগে, চট্টগ্রাম থেকে মাতারবাড়ি আড়াই ঘণ্টা লাগে সমুদ্রপথে। গতকাল বিকেল পাঁচটায় মাতারবাড়ি গভীর সমুদ্র বন্দর উদ্বোধন শেষে রাত ১১ টায় দিনাজপুরে এসে আমি নিজের বাড়িতে ভাত খেয়েছি। এটা কল্পনা করা যায়? এটা হচ্ছে শেখ হাসিনার উন্নয়ন।

২০০৮ সালে এই বাংলাদেশ বদলে দিতে প্রধানমন্ত্রী শেখ হাসিনা দিন বদলের সনদের কথা বলেছিলেন। আজ তিনি বাংলাদেশকে বদলে দিয়েছেন। শুধু রাস্তাঘাট-ব্রিজ-কালভার্ট নয়, মানুষের জীবন, মানুষের শিক্ষা, মানুষের স্বাস্থ্য, মানুষের চিন্তা-ভাবনা, চেতনা সবকিছু বদলে গেছে। এই রূপান্তরিত বাংলাদেশের রূপকার হচ্ছে দেশরত্ন শেখ হাসিনা।

সেতাবগঞ্জ পৌরসভার মেয়র মোঃ আসলামের সভাপতিত্বে উপজেলা আওয়ামী লীগের সভাপতি আবু সৈয়দ হোসেন, সাধারণ সম্পাদক আফসার আলী, উপজেলা নির্বাহী কর্মকর্তা ডালিম সরকার, বোচাগঞ্জ থানার ভারপ্রাপ্ত কর্মকর্তা মোঃ আবুবক্কর সিদ্দিক রাসেলসহ উপজেলার বিভিন্ন স্তরের নেতারা বক্তব্য রাখেন।

প্রতিমন্ত্রী বিরল সরকারি মডেল পাইলট উচ্চ বিদ্যালয় মাঠে (ফুটবল খেলার মাঠ) সাতটি উন্নয়ন কজের ভিত্তিপ্রস্তর স্থাপন এবং যুব ও তারুণ্যের সমাবেশে প্রধান অতিথির বক্তৃতা করেন।

#

জাহাঙ্গীর/পাশা/সঞ্জীব/জয়নুল/২০২৩/১৯১০ঘণ্টা

তথ্যবিবরণী নম্বর : ১৬৫৯

**আফ্রিকান ইলেক্টোরাল এলায়েন্সের প্রতিনিধিদল নির্বাচন পর্যবেক্ষণে আসতে আগ্রহী**

ঢাকা, ২৭ কার্তিক (১২ নভেম্বর) :

আসন্ন দ্বাদশ জাতীয় সংসদ নির্বাচন উপলক্ষ্যে নির্বাচন কমিশনের আহ্বানে সাড়া দিয়ে নির্বাচন পর্যবেক্ষণের জন্য আজ ১২ নভেম্বর পর্যন্ত আরো যেসব দেশ ও সংস্থা আবেদন করেছে তাদের মধ্যে আফ্রিকান ইলেক্টোরাল এলায়েন্স থেকে ১১ সদস্যের একটি প্রতিনিধিদল আসার বিষয়ে আগ্রহ ব্যক্ত করেছেন।

এছাড়া অস্ট্রেলিয়ার একজন নাগরিক তার নিবন্ধন কার্য সম্পন্ন করেন।

#

শরীফুল/পাশা/সঞ্জীব/জয়নুল/২০২৩/১৮১৫ঘণ্টা

তথ্যবিবরণী নম্বর : ১৬৫৮

**নির্বাচন ছাড়া ক্ষমতার স্বপ্নে বিএনপির ১৫ বছর কেটেছে, আর কত বছর কাটবে জানি না**

**--- তথ্য ও সম্প্রচার মন্ত্রী**

ঢাকা, ২৭ কার্তিক (১২ নভেম্বর) :

তথ্য ও সম্প্রচার মন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘নির্বাচন বর্জন করে অগণতান্ত্রিক উপায়ে ক্ষমতায় যাওয়ার স্বপ্ন দেখতে দেখতে বিএনপির ১৫ বছর কেটেছে, আর কত বছর কাটবে জানি না।’

আজ সচিবালয়ে নিজ মন্ত্রণালয়ের সভাকক্ষে লায়ন মুহা. মীযানুর রহমান রচিত ‘সময় এখন বাংলাদেশের’ গ্রন্থের মোড়ক উন্মোচন অনুষ্ঠানে প্রধান অতিথির বক্তৃতা শেষে সাংবাদিকদের প্রশ্নের জবাবে মন্ত্রী এ কথা বলেন।

বিএনপির নির্বাচনে অংশ নেওয়া প্রসঙ্গে প্রশ্নে সম্প্রচারমন্ত্রী বলেন, ‘নির্বাচনে যাওয়া বা না যাওয়া সেটি যে কোনো রাজনৈতিক দলের অধিকার আছে। নির্বাচনে তারা অংশগ্রহণ করতে পারে কিংবা নাও করতে পারে কিন্তু নির্বাচন প্রতিহত করার এখতিয়ার কারো নেই। নির্বাচন প্রতিহত করার কথা বলা মানে, দেশবিরোধী-গণতন্ত্রবিরোধী কথাবার্তা। সুতরাং দেশবিরোধী-গণতন্ত্রবিরোধী বক্তব্য যারা রাখবে কিংবা অপচেষ্টা চালাবে তাদের বিরুদ্ধে জনগণকে সাথে নিয়ে আমরা আওয়ামী লীগের পক্ষ থেকে প্রতিরোধ গড়ে তুলব।’

হাছান মাহ্মুদ বলেন, ‘সরকারের, জনগণের এবং রাষ্ট্রের দায়িত্ব হচ্ছে গণতন্ত্রের অভিযাত্রাকে অব্যাহত রাখা। সে জন্য যা কিছু করা প্রয়োজন সেটি করা হবে। আর তাদের উদ্দেশ্যে স্পষ্ট, তারা গণতন্ত্রকে নস্যাৎ করতে চায়, দেশে একটি বিশেষ পরিস্থিতি তৈরি করতে চায়। নির্বাচন বর্জন করে অগণতান্ত্রিক উপায়ে ক্ষমতায় যাওয়ার স্বপ্ন দেখতে দেখতে বিএনপির ১৫ বছর কেটেছে, আগামী কত বছর কাটবে জানি না।’

তথ্যমন্ত্রী আরো বলেন, ‘আমরা চাই বিএনপি নির্বাচনে অংশগ্রহণ করুক। তাদের এত জনপ্রিয়তা যেটি তারা বলেন, সেটি যাচাই করুক। তাদের এত উদ্যমী কর্মী যারা ২০ মিনিটে সমাবেশের ময়দান থেকে চলে গেছে, তারা কতটুকু নামে আমরা একটু দেখি। তাদের এত জাঁদরেল জাঁদরেল নেতা পুলিশের গুলি বা টিয়ারগ্যাসও নয়, ছোটবেলায় যে বড় বাজি ফোটাতাম সেই বাজির আওয়াজে মঞ্চ থেকে চলে গেলো। এই নেতাদের ওপর তাদের কর্মীরা কতটুকু আস্থা রাখে দেখি।’

বিএনপির নির্বাচনে আসার জন্য অপেক্ষা করা হবে কি না -এ প্রশ্নের জবাবে হাছান মাহ্‌মুদ বলেন, ‘নির্বাচন আয়োজক প্রতিষ্ঠান হচ্ছে নির্বাচন কমিশন। তারা একটা সিডিউল দেবেন, সেই সিডিউল অনুযায়ী নির্বাচন হবে, সে সময়ের মধ্যে তারা নির্বাচনে আসলে তাদেরকে নিয়েই নির্বাচন হবে। আমরা চাই তারা নির্বাচনে অংশগ্রহণ করুক। তারা যদি না আসে তাহলে তো অবশ্যই আমি মনে করি দেশে গণতন্ত্রের অভিযাত্রাকে অব্যাহত রাখার জন্য নির্বাচন হতে হবে। কোনো একটি দল না আসলেও আরো দল আছে তারা তো অংশগ্রহণ করবে, জনগণের ব্যাপক অংশগ্রহণ থাকবে এবং একটি অবাধ সুষ্ঠু আন্তর্জাতিকভাবে গ্রহণযোগ্য একটি নির্বাচন হবে। তারা তো সিটি কর্পোরেশনগুলোতেও আগে আসেনি। কিন্তু সেখানে জনগণের ব্যাপক অংশগ্রহণ ছিল। এবং সেই নির্বাচনগুলো সবার কাছে গ্রহণযোগ্য হয়েছে।’

এর আগে গ্রন্থকারকে নিয়ে মোড়ক উন্মোচনকালে তথ্য ও সম্প্রচারমন্ত্রী ‘সময় এখন বাংলাদেশের’ গ্রন্থটি রচনার জন্য লেখককে ধন্যবাদ জানান এবং বলেন, দেশের অগ্রযাত্রা নিয়ে ১০টি নিবন্ধের এটি একটি ব্যতিক্রমী সংকলন। এ সময় ড. হাছান বলেন, প্রকৃতপক্ষে সময় এখন বাংলাদেশের কারণ বাংলাদেশ আজকে ১৫ বছরের পথচলায় পৃথিবীর ৬০তম অর্থনীতির দেশ থেকে জিডিপিতে ৩৫তম অর্থনীতির দেশে রূপান্তরিত হয়েছে। পিপিপিতে আমরা ৩১তম অর্থনীতির দেশ। এই অভিযাত্রায় আমরা অর্থনীতির আকারে পাকিস্তানকে তো বটেই আমরা সিঙ্গাপুর ও মালয়েশিয়াকেও অতিক্রম করেছি। আমরা অর্থনৈতিক, সামাজিক, স্বাস্থ্য ও মানব উন্নয়নসহ সমস্ত সূচকে পাকিস্তানকে বহু আগে অতিক্রম করেছি। বাংলাদেশের মাথাপিছু আয় এখন প্রায় ৩ হাজার ডলারের কাছাকাছি, যেটি ভারতের মাথাপিছু আয়ের চেয়ে বেশি।

#

আকরাম/পাশা/সঞ্জীব/জয়নুল/২০২৩/১৭৩০ঘণ্টা

তথ্যবিবরণী                                                                                                  নম্বর : ১৬৫৭

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২৭ কার্তিক (১২ নভেম্বর) :

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৯৬ শতাংশ। এ সময় ৩১২ জনের নমুনা পরীক্ষা করা হয়েছে।

           গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৬৮৩ জন।

#

সুলতানা/পাশা/সঞ্জীব/রেজাউল/২০২৩/১৬৪৩ ঘণ্টা

তথ্যবিবরণী নম্বর : ১৬৫৬

**আগুন সন্ত্রাসের মাধ্যমে উন্নয়ন ব্যাহত করা যাবে না**

**--এনামুল হক শামীম**

শরীয়তপুর, ২৭ কার্তিক (১২ নভেম্বর) :

পানি সম্পদ উপমন্ত্রী এ কে এম এনামুল হক শামীম বলেছেন, আগুন সন্ত্রাসের মাধ্যমে প্রধানমন্ত্রী শেখ হাসিনা সরকারের উন্নয়ন ও অগ্রযাত্রাকে ব্যাহত করা যাবে না। দেশ বিরোধী ষড়যন্ত্রকারী, চক্রান্তকারী বিএনপিকে এদেশের মানুষ প্রত্যাখান করেছে। বিএনপি জামায়াতের দুঃশাসনের কথা এদেশের মানুষ ভূলে নাই।

আজ শরীয়তপুরের নড়িয়ায় বিভিন্ন উন্নয়নমূলক কর্মকাণ্ডের উদ্বোধন অনুষ্ঠানে প্রধান অতিথির বক্তব্যে তিনি এসব কথা বলেন।

এনামুল হক শামীম বলেন, বাংলাদেশের মানুষ একমাত্র বঙ্গবন্ধু কন্যা শেখ হাসিনার নেতৃত্বে ঐক্যবদ্ধ। বিদেশে পলাতক তারেক রহমানরা এদেশের মানুষের জন্য বিপদজনক। তাই আগামী নির্বাচনেও এদেশের মানুষ শেখ হাসিনাকে আবারও ক্ষমতায় আনবে। শেখ হাসিনা পঞ্চমবারের মতো বাংলাদেশের প্রধানমন্ত্রী হয়ে পৃথিবীর ইতিহাসে বিরল রেকর্ড স্থাপন করবেন।

অনুষ্ঠানে উপমন্ত্রী শরীয়তপুরের নড়িয়া উপজেলায় ঐতিহ্যবাহী মুলফৎগঞ্জ মাদ্রাসা কমপ্লেক্সে ‘বীর মুক্তিযোদ্ধা আলহাজ্ব এম. এ হান্নান আজাদ’ ভবন ও চাকধ উচ্চ বিদ্যালয়ের ‘বিজয় ৭১’ ভবন উদ্বোধন করেন এবং প্রধানমন্ত্রী শেখ হাসিনার পক্ষে ঘড়িষার ইউনিয়নের বাংলা বাজারে অগ্নিকান্ডে ক্ষতিগ্রস্তদের মাঝে আর্থিক সহায়তা প্রদান করেন উপমন্ত্রী।

#

গিয়াস/জামান/শাম্মী/সাঈদা/কামাল/২০২৩/১৫২৪ ঘণ্টা

তথ্যবিবরণী নম্বর : ১৬৫৫

**নতুন শিক্ষাক্রমে শিক্ষার্থীদের জীবন দক্ষতা বাড়বে**

**- খাদ্যমন্ত্রী**

নিয়ামতপুর (নওগাঁ), ২৭ কার্তিক (১২ নভেম্বর) :

খাদ্যমন্ত্রী সাধন চন্দ্র মজুমদার বলেছেন, স্মার্ট বাংলাদেশ গড়ার প্রত্যয়ে সরকার নতুন শিক্ষাক্রম চালু করেছে। নতুন শিক্ষাক্রমে মুখস্থ বিদ্যার পরিবর্তে বাস্তবমুখী শিক্ষাকে গুরুত্ব দেওয়া হয়েছে।

আজ নওগাঁর নিয়ামতপুরে চাপড়া উচ্চ বিদ্যালয় প্রাঙ্গণে বিদ্যালয়ের চারতলা একাডেমিক ভবনের উদ্বোধন অনুষ্ঠানে প্রধান অতিথির বক্তব্যে তিনি এসব কথা বলেন।

একটি মহল নতুন শিক্ষাক্রম নিয়ে অপপ্রচার শুরু করেছে উল্লেখ করে সাধন চন্দ্র মজুমদার বলেন, নতুন শিক্ষাক্রমে শিক্ষার্থীদের জীবন দক্ষতা বাড়বে। তিনি বলেন, বাংলাদেশ স্বাধীন হওয়ার পর বঙ্গবন্ধু শেখ মুজিবুর রহমান একসাথে ৩৭ হাজার বেসরকারি শিক্ষা প্রতিষ্ঠানকে সরকারিকরণ করেন। তার সুযোগ্য কন্যা পরবর্তীতে প্রায় ২৭ হাজার শিক্ষা প্রতিষ্ঠান জাতীয়করণ করেন। শেখ হাসিনা একজন শিক্ষানুরাগী উল্লেখ করে তিনি বলেন, নওগাঁবাসীকে তিনি একটি পূর্ণাঙ্গ বিশ্ববিদ্যালয় উপহার দিয়েছেন। নতুন প্রজন্মকে স্মার্ট নাগরিক হিসেবে গড়ে তুলতে শিক্ষক সমাজের পাশাপাশি বিদ্যালয়ের ভূমিকাও গুরুত্বপূর্ণ উল্লেখ করে তিনি বলেন, এজন্যই সরকার নতুন ভবন নির্মাণ করে বিদ্যালয়ের সুন্দর পরিবেশ নিশ্চিত করার উদ্যোগ নিয়েছে।

নিয়ামতপুর উপজেলার সহকারী কমিশনার ভূমি রুপম দাস এর সভাপতিত্বে অনুষ্ঠানে বিশেষ অতিথি হিসাবে বক্তব্য রাখেন নিয়ামতপুর উপজেলা আওয়ামী লীগের সাধারণ সম্পাদক মো: জাহিদ হাসান বিপ্লব , ভাবিচা ইউনিয়ন পরিষদের চেয়ারম্যান মো: ওবাইদুল হক এবং চাপড়া উচ্চ বিদ্যালয়ের প্রধান শিক্ষক মো: মোকসেদ আলী।

#

কামাল/জামান/শাম্মী/মাহমুদা/শামীম/২০২৩/১০৪৪ ঘণ্টা